b'\n_START_ARTICLE_\nVuoden 2002 talviolympialaisten hakuskandaali\n_START_PARAGRAPH_\nVuoden 2002 talviolympialaisten hakuskandaali tarkoittaa tapahtumasarjaa, jossa paljastui vuoden 2002 talviolympialaisten hakuprosessiin ja my\xc3\xb6nt\xc3\xa4miseen liittyvi\xc3\xa4 ep\xc3\xa4selvyyksi\xc3\xa4._NEWLINE_Kilpailu vuoden 2002 talviolympialaisista alkoi k\xc3\xa4yt\xc3\xa4nn\xc3\xb6ss\xc3\xa4 heti vuoden 1998 Naganon talvikisavalinnan j\xc3\xa4lkeen koskien vuosia 1991\xe2\x80\x931995. Marraskuussa 1998 tulivat julki Salt Lake Cityn j\xc3\xa4rjestelykomitean (engl. lyhenne SLOC) lahjontaep\xc3\xa4ilyt, jotka liittyiv\xc3\xa4t t\xc3\xa4h\xc3\xa4n ajanjaksoon. Vuoden 2002 talviolympialaisten kes\xc3\xa4kuussa 1995 k\xc3\xa4ydyss\xc3\xa4 \xc3\xa4\xc3\xa4nestyksess\xc3\xa4 Yhdysvaltain Utahin Salt Lake City voitti kolme muuta kilpailijaansa (Sveitsin Sionin, Ruotsin \xc3\x96stersundin ja Kanadan Quebecin) ensimm\xc3\xa4isell\xc3\xa4 kierroksella. Kisapaikan valinnasta vastanneita Kansainv\xc3\xa4lisen olympiakomitean (KOK) j\xc3\xa4seni\xc3\xa4 ep\xc3\xa4iltiin lahjusten vastaanottamisesta._NEWLINE_Asiaa k\xc3\xa4siteltiin tiiviisti joulukuusta 1998 maaliskuussa 1999 j\xc3\xa4rjestettyyn KOK:n ylim\xc3\xa4\xc3\xa4r\xc3\xa4iseen kokoukseen saakka. Kokouksessa p\xc3\xa4\xc3\xa4tettiin komitean j\xc3\xa4senten erottamisista ja varoituksista. Viimeiset asiaa koskevat selvitykset tehtiin kes\xc3\xa4kuun 1999 Soulin KOK-kokoukseen menness\xc3\xa4. Selvityksen tuloksena nelj\xc3\xa4 KOK-j\xc3\xa4sent\xc3\xa4 erosi, kuusi erotettiin ja kahdeksan sai eriasteisia varoituksia.\n_START_SECTION_\nLahjonta paljastuu\n_START_PARAGRAPH_\nL\xc3\xa4ht\xc3\xb6laukaus asialle tapahtui 24. marraskuuta 1998, kun Salt Lake Cityn TV-kanava KTVX ilmoitti SLOC:n maksaneen yhden KOK-j\xc3\xa4senen tytt\xc3\xa4ren eli kamerunilaisen KOK-j\xc3\xa4senen Ren\xc3\xa9 Essomban tytt\xc3\xa4ren Sonia Essomban opiskelun American Universityss\xc3\xa4 Washington D.C:ss\xc3\xa4 pian vuoden 1998 talvikisavalinnan j\xc3\xa4lkeen eli vuonna 1991. SLOCn maksamaa opiskeluapurahaa paljastui 400 000 dollaria kaikkiaan 13 henkil\xc3\xb6lle, joista kuudella oli l\xc3\xa4heiset suhteet KOK:n afrikkalaisj\xc3\xa4seniin. Pian n\xc3\xa4iden paljastui SLOCn tarjoamat terveydenhoitopalvelut KOK:n j\xc3\xa4senille. Niiden arvoksi arvioitiin 28 000 dollaria._NEWLINE_KOK:n puheenjohtaja Juan Antonio Samaranch kutsui koolle 12. joulukuuta 1998 KOK:n toimeenpanevan komitean eli hallituksen kokouksen. Lahjonnan toi esiin KOK:n arvostettu pitk\xc3\xa4aikainen j\xc3\xa4sen, sveitsil\xc3\xa4inen Marc Hodler. H\xc3\xa4n sanoi kisais\xc3\xa4nnyys\xc3\xa4\xc3\xa4nestyksess\xc3\xa4 olleen h\xc3\xa4m\xc3\xa4ri\xc3\xa4 piirteit\xc3\xa4. Hodlerin mukaan lahjukset liikkuivat Atlantan 1996 kes\xc3\xa4kisojen, Sydneyn 2000 kes\xc3\xa4kisojen ja Salt Lake Cityn 2002 talvikisojen \xc3\xa4\xc3\xa4nestyksen alla,_NEWLINE_Tammikuun alussa 1999 tuli esille viel\xc3\xa4 kongolaisen KOK-j\xc3\xa4senen Jean-Claude Gangan saama 60 000 dollarin voitot Salt Lake Cityn alueella tehdyist\xc3\xa4 maakaupoista, joissa rahoittajana oli ollut SLOC.\n_START_SECTION_\nUseita tutkimuskomissioita asian selvitt\xc3\xa4miseen\n_START_PARAGRAPH_\nTammikuussa 1999 KOK k\xc3\xa4ynnisti oman tutkimuksensa KOK:n hallituksen kanadalaisj\xc3\xa4senen Dick Poundin johdolla. SLOC puolestaan k\xc3\xa4ynnisti omat tutkimuksensa oman eettisen komitean puitteissa. Lis\xc3\xa4ksi Yhdysvaltain olympiakomitea (engl. lyhyenne USOC) muodosti oman ryhm\xc3\xa4ns\xc3\xa4 tutkimaan KOK:ta ja sen hallinnollista prosessia sek\xc3\xa4 kisakaupungin valintaprosessia. USOCn komissiota kutsuttiin puheenjohtajansa senaattorin George Mitchellin mukaan Mitchellin komissioksi. Nelj\xc3\xa4nten\xc3\xa4 tahona Yhdysvaltain keskushallinnon alainen FBI selvitti, onko SLOC rikkonut lahjontaa ja korruptiota koskevaa Yhdysvaltain lakia._NEWLINE_T\xc3\xa4m\xc3\xa4n kaiken seurauksena 8. tammikuuta 1999 SLOC:n j\xc3\xa4rjestelykomitean puheenjohtaja G. Frank Joklik ja varapuheenjohtaja Dave Johnson erosivat SLOCsta ja teht\xc3\xa4vist\xc3\xa4\xc3\xa4n. Tutkinnassa tuli vastaan my\xc3\xb6s Tom Welchin nimi, joka oli ollut keskeinen toimija Salt Lake Cityn hakutoimikunnan johtajana. H\xc3\xa4nen konsultointisopimuksensa SLOCn kanssa katkaistiin t\xc3\xa4ss\xc3\xa4 yhteydess\xc3\xa4._NEWLINE_T\xc3\xa4m\xc3\xa4n kaiken seurauksena KOK:n puheenjohtaja Samaranch p\xc3\xa4\xc3\xa4tti kutsua koolle ylim\xc3\xa4\xc3\xa4r\xc3\xa4isen KOK-istunnon Sveitsin Lausanneen 17.-18. maaliskuuta 1999, jolloin oli tarkoitus k\xc3\xa4sitell\xc3\xa4 mahdollista KOK-j\xc3\xa4senten erottamista.\n_START_SECTION_\nMuiden hakijoiden lahjontaan viittaavat toimet\n_START_PARAGRAPH_\nPoundsin komitean selvitysten yhteydess\xc3\xa4 k\xc3\xa4vi ilmi my\xc3\xb6s Naganon vuoden 1998 kisojen haun ep\xc3\xa4selvyydet. Pian ilmoitettiin, ett\xc3\xa4 rahank\xc3\xa4ytt\xc3\xb6\xc3\xb6n liittyv\xc3\xa4t asiakirjat oli h\xc3\xa4vitetty arkistotilanpuutteen vuoksi. Tietoja hakuprosessin ep\xc3\xa4selvyyksist\xc3\xa4 tuli kuitenkin ilmi. _NEWLINE_Naganon kohdalla paljastui, ett\xc3\xa4 62 j\xc3\xa4sent\xc3\xa4 oli saanut nauttia henke\xc3\xa4 kohti 15 000 - 25 000 dollarin Naganon hakukomitean palveluista. Hakukomitea oli lahjoittanut m.m. KOK-j\xc3\xa4senille japanilaismaalauksia arvoltaan noin 30 000 dollaria. Naganolaisten tutkimuksissa havaittiin, ett\xc3\xa4 13 KOK:n j\xc3\xa4sent\xc3\xa4 oli osallistunut matkoihin, joita voi pit\xc3\xa4\xc3\xa4 ongelmallisina. Viisi KOK:n j\xc3\xa4sent\xc3\xa4 oli k\xc3\xa4ynyt kaupungissa KOK:n s\xc3\xa4\xc3\xa4nt\xc3\xb6jen vastaisesti useammin kuin kerran. Lis\xc3\xa4ksi nelj\xc3\xa4n KOK:n j\xc3\xa4senen perheenj\xc3\xa4senet oleskelivat Naganossa hakukomitean kustannuksella._NEWLINE_Suomen toinen KOK-j\xc3\xa4sen Peter Tallberg joutui my\xc3\xb6s keskustelun kohteeksi, koska h\xc3\xa4nen poikansa olivat ty\xc3\xb6skennelleet Torontossa 1990-1991, toinen poika Amsterdamissa 1992 ja kolmas poika Sydneyss\xc3\xa4 1994. Kaikki n\xc3\xa4ist\xc3\xa4 kaupungeista olivat 1990-luvulla kes\xc3\xa4olympialaisten hakijakaupunkeina,'